Die Drie-eenheid-klooster of Drie-eenheid-lawra van Sint Sergius (Russies: Тро́ице-Се́ргиева ла́вра; Trojitse-Sergijewa lawra) is die belangrikste Russiese klooster en die spirituele sentrum van die Russies-Ortodokse Kerk. Dit is in die dorp Sergijef Posad geleë sowat 70 km noordoos van Moskou op die pad na Jaroslawl. Daar woon tans meer as 300 monnike. Die klooster in in 1345 gestig deur een van Rusland se mees geëerde heiliges, Sergius van Radonezj, wat ’n houtkerk op die Makowets-heuwel gebou het ter ere van die Heilige Drie-eenheid. Die vroeë ontwikkeling van die kloostergemeenskap is goed geboekstaaf. In 1355 het sint Sergius ’n handves opgestel vir die bou van bykomende geboue, soos ’n eetsaal, kombuis en bakkery. Dié handves was ’n model vir sy vele aanhangers, wat meer as 400 kloosters regoor Rusland gebou het, onder andere die bekende Solowetski, Kirilof en Simonof-klooster. Sint Sergius het Dmitri Donskoi gesteun in sy gevegte teen die Tatare en het in 1380 twee van sy monnike gestuur om aan die Slag van Koelikowo deel te neem. Die klooster is in 1408 deur ’n brand verwoes tydens ’n Tartare-strooptog.